Polisie ondersoek 2 dubbelmoorde | Netwerk24
Deur Ügen Vos 20 Maart 2018 08:34
Die polisie aan die Gautengse Oos-Rand ondersoek twee dubbelmoorde wat moontlik met die onwettige mynbedryf verband hou.
Lt.kol. Mack Mngomezulu, polisiewoordvoerder, sê die moorde het Maandag in die vroeë oggendure plaasgevind.
“Die eerste dubbelmoord het agter die Agelo-spoorwegstasie in Boksburg plaasgevind,” sê Mngomezulu. “Albei slagoffers is noodlottig gewond en patroondoppies is op die toneel gevind.”
Die tweede dubbelmoord het omstreeks 06:00 in Dawn Park in Boksburg plaasgevind.
Mngomezulu sê ’n swart Opel Corsa het die twee slagoffers by ’n erf in Mapleton afgelaai. Die slagoffers, ’n man en ’n vrou, is toe koelbloedig doodgeskiet.
Dit is onduidelik of die twee voorvalle met mekaar verband hou. Die polisie ondersoek wel die moontlikheid dat al vier die slagoffers vermoor is weens ’n twis tussen groepe onwettige mynwerkers, ook bekend as zama-zamas.
Enigeen met inligting word gevra om hul naaste polisiekantoor of die Stopmisdaadnommer by 08600 10111 te bel.